पापा जैसे लोग मुझे देख सीटियां बजाते हैं, स्टेज पर चढ़कर जबरदस्ती करते हैं
Haryana Karnal Ragni Dancer Girls Story - Follow Dainik Bhaskar (दैनिक भास्कर) Blackboard Stories. हरियाणा के कारनाल की रहने वाली 20 साल की मोनिका की। मोनिका स्टेज डांसर हैं। हरियाणा में ऐसे डांसर्स को रागनी कहा जाता है
‘’10 साल की थी, जब पापा मुझे और मां को छोड़कर कहीं चले गए। कई दिन हम सड़कों पर इधर-उधर भटकते रहे। भीख मांगकर खाने की नौबत आ गई। फिर मैंने स्टेज प्रोग्राम में डांस करना शुरू किया। उससे थोड़े पैसे मिलने लगे, परिवार का खर्च निकलने लगा, लेकिन खुद की जिंदगी जीना भूल गई।
पापा की उम्र के लोग मुझे देख सीटियां बजाते हैं। पार्टी-फंक्शन में बुलाने के नाम पर घर बुला लेते हैं। जबरन छूने की कोशिश करते हैं। 10 साल हो गए डांस करते हुए। पैरों में छाले पड़ गए हैं, बीपी लो हो गया है, लेकिन रात में दवा खाकर सोती हूं, ताकि अगले दिन नाच सकूं। परिवार को खिला सकूं।’’
ये कहानी है हरियाणा के करनाल की रहने वाली 20 साल की मोनिका की। गरीबी की वजह से डांस करके अपने परिवार का खर्च चला रही हैं। मोनिका की तरह ही हरियाणा की कई लड़कियों को घर चलाने के लिए मजबूरी में डांस करना पड़ता है। दूर से देखने से इनकी जिंदगी बहुत ही चमकीली लगती है, लेकिन करीब जाने पर उतनी ही स्याह।
आज ब्लैकबोर्ड सीरीज में ऐसी ही तीन लड़कियों की कहानी…
किराये का एक छोटा सा कमरा। दीवार पर बचपन में बेसहारा छोड़ गए पिता की तस्वीर। बेड पर लेटा विकलांग भाई और रसोई में गैस खत्म होने की वजह से कढ़ाई में पड़ी अधपकी सब्जी। मोनिका बार-बार खांस रही थीं। देखने से ही लग रहा था कि वह बीमार हैं। मुझे देखने के बाद खुद को संभालने की कोशिश करती हैं। थोड़ा पानी पीती हैं, फिर बातचीत शुरू करती हैं।
मोनिका बताती हैं, ‘सौ रुपए में छोटा सिलेंडर भरवाती हूं, जो तीन-चार दिन ही चल पाता है। आज सब्जी बना रही थी, तो बीच में ही सिलेंडर खत्म हो गया। अभी मेरे पास पैसे नहीं हैं। मां मजदूरी करने गई है। वो पैसे लेकर आएगी तो सिलेंडर में गैस भरवाऊंगी। जल्दी गैस खत्म न हो इसलिए हम दिन में एक ही बार खाना पकाते हैं।’
मोनिका 10 साल की थीं, तब उनके पापा परिवार को सड़क पर छोड़कर चले गए थे। फिर एक रिश्तेदार ने कुछ बर्तन खरीदकर दिए और किराये का एक कमरा उन्हें दिला दिया। तब से ही मोनिका डांस कर रही हैं और उनकी मां मजदूरी करती हैं।
वे बताती हैं, ‘बहुत से लोग कमेंट करते हैं। नाचने वाली है, मुजरे वाली है। जिन लोगों के साथ हम डांस करने जाते हैं, उन्हें भी लगता है कि लड़की है, इसका इस्तेमाल कर लो। डांस करते समय भी लोग इधर-उधर हाथ डालने की कोशिश करते हैं।’
वे ऐसा ही एक वाकया भी बताती हैं - ‘एक फंक्शन में डांस के लिए मुझे बुलाया गया। कुछ लोग मुझे लेने के लिए आए थे। मुझे काम की जरूरत थी। मैं उनके साथ चली गई। वे लोग किसी फंक्शन में न ले जाकर मुझे अपने घर लेते गए। वहां उन लोगों ने मेरे साथ जबरदस्ती करने की कोशिश की। मैं चीखने लगी, शोर मचाने लगी फिर जैसे-तैसे वहां से भाग गई।
मैं बुरी तरह कांप रही थी। उस दिन मैंने तय कर लिया था कि अब जीना नहीं है। इस जिंदगी से तो बेहतर है मर जाना। कई महीनों तक मेरे जेहन में आत्महत्या की बात घूमती रही। बंद कमरे में अकेले सिसकती रहती थी। फिर भाई और मां का चेहरा देखकर रुक गई।’
अपने खाली फ्रिज को दिखाते हुए वे बताती हैं, ‘ये फ्रिज बस नाम का है। इसमें कभी कुछ नहीं होता है। जितनी मेहनत करती हूं, उसके हिसाब से मुझे खाना नहीं मिलता। कमजोरी की वजह से चक्कर आते हैं। दिनभर थकी-थकी रहती हूं।
फिर स्टेज पर कैसे परफॉर्म करती हैं?
मोनिका जवाब देती हैं- अब स्टेज पर तो नाचना ही होता है। जितनी जान होती है, उतना नाचती हूं। कल मेरा एक शूट है। रात में दवा खाकर सोऊंगी और फिर सुबह शूट पर जाऊंगी। नाचूंगी नहीं, तो खाऊंगी कहां से…?
स्टेज प्रोग्राम से कितने पैसे मिल जाते हैं?
जितनी मेहनत है उतना पैसा नहीं है। दिनभर प्रैक्टिस करना पड़ता है। दूर-दूर जाना पड़ता है। घंटों स्टेज पर नाचते हुए पैरों में छाले पड़ जाते हैं। सबको हमारा थिरकता हुआ बदन दिखता है। किसी को हमारी मजबूरी नहीं दिखती।
कभी एक दिन के 800 तो कभी 1,000 रुपए मिलते हैं, लेकिन महीने में 6-7 दिन ही काम मिलता है। इसी वजह से अभी कमरे का किराया भी नहीं दे पाई हूं।’
बातचीत के दौरान ही उनकी मकान मालकिन भी आ गईं। मेरे सामने ही वे अल्टीमेटम देने लगी कि पैसे दे दो, नहीं तो सब सामान फेंक दूंगी।’
मकान मालकिन के जाने के बाद मोनिका अपने आंसुओं को पोंछते हुए हंसने लगती हैं। फिर दीवार पर पिता की तस्वीर को देख भावुक हो जाती हैं।
मैं पूछती हूं आपको पापा पर गुस्सा नहीं आता?
मोनिका जवाब देती हैं, गुस्सा तो नहीं आता, याद बहुत आती है। कभी-कभी लगता है कि मेरे पीछे कोई मर्द खड़ा होता तो इतना संघर्ष नहीं करना पड़ता।
नए फोन की खुशी उनके चेहरे पर भी झलक रही है। अपना फोन दिखाते हुए कहती हैं, ‘पहले एक सेकेंड हैंड फोन खरीदा था, वो टूट गया। बड़ी हिम्मत करके तीन महीने पहले नया फोन लिया है। पंद्रह सौ रुपए महीने की किश्त देती हूं। हाथ में फोन है तो अच्छा लगता है। इससे वीडियो बना लेती हूं।’
आठवीं तक पढ़ी मोनिका ने दसवीं पास करने की कोशिश की, लेकिन फीस न भर पाने की वजह से पढ़ाई छूट गई।
वे बताती हैं, ‘मैं ब्यूटी पार्लर का कोर्स करना चाहती थी, लेकिन पैसे की तंगी की वजह से नहीं कर पाई। डांस के अलावा और कोई ऑप्शन नहीं था। आज भी मैं ये काम छोड़कर कोई नौकरी करना चाहती हूं, लेकिन इस काम से निकलना आसान नहीं है। नाचूंगी नहीं, तो गुजारा कैसे होगा…?
शादी कब करनी है?
वे जवाब देती हैं, ‘नाचती हुई लड़कियां लोगों को अच्छी लगती हैं, लेकिन जैसे ही रिश्ते की बात आती है, वे हमें अछूत मान लेते हैं। कुछ लड़कों से मेरी दोस्ती हुई, लेकिन किसी से भी ज्यादा दिन दोस्ती नहीं चली। जो भी लड़का क्लोज आता है, वह कहता है कि तुम नाचती हो, मैं तुमसे शादी नहीं कर सकता।’
मोनिका से मुलाकात के बाद मैं सोनीपत की करिश्मा से दिल्ली के एक फार्म हाउस में मिली। यहां वो एक गाना शूट करने के लिए आई थीं। 22 साल की करिश्मा स्टेज डांसर हैं, लेकिन उनका सपना मॉडल बनने का है।
करिश्मा को बचपन से डांस करना पसंद था। स्पोर्ट्स में भी उनकी अच्छी दिलचस्पी थी। ताइक्वांडो में सात मेडल भी जीत चुकी हैं, लेकिन उसके बाद कुछ ऐसा हुआ कि उन्हें स्पोर्ट्स छोड़ना पड़ा।
मैं वजह पूछती हूं तो हंसते हुए जवाब देती हैं, ‘मेरे कोच ने संबंध बनाने की डिमांड की, लेकिन मैंने कॉम्प्रोमाइज नहीं किया। मैंने स्पोर्ट्स छोड़ दिया। डांस की लाइन में आ गई, लेकिन यहां भी वैसे ही लोग मिले। वे भी शोषण करना चाहते हैं। बहुत सी लड़कियां मजबूरी में कॉम्प्रोमाइज भी कर लेती हैं। मैं डटी हूं, देखती हूं कब तक खुद को बचा पाती हूं।’
वे बताती हैं, 'हम किसी को भाई भी बोलते हैं, तो वह हमें बहन नहीं मानता। स्टेज के बिल्कुल सामने आकर लड़के खड़े हो जाते हैं। फ्लाइंग किस करने लगते हैं। कोई ड्रेस तो कोई हमारी बॉडी को टच करने लगता है। आखिर हम कहां तक विरोध करेंगे, हर प्रोग्राम में तो ऐसा ही होना है। हंगामा करेंगे तो काम भी नहीं मिलेगा।’
करिश्मा डांस करते वक्त एक बार स्टेज से गिर गई थीं। उनका पैर टूट गया था। तीन महीनों तक बिस्तर पर रही थीं। अभी भी उन्हें तकलीफ है, लेकिन पैसों की तंगी के चलते उन्हें डांस करना पड़ रहा है।
वे कहती हैं, ‘सालभर डांस का सीजन नहीं रहता। सीजन वाले महीने में 30 से 35 हजार रुपए तक कमाई हो जाती है। इससे परिवार का खर्च निकल जाता है।
पहले परिवार को मेरा काम पसंद नहीं था, लेकिन अब फैमिली मुझे सपोर्ट कर रही है। मैं पापा से खुलकर बात कर पाती हूं। वे मुझे एक कलाकार के रूप में देखते हैं। पापा को यकीन हो गया है कि मैं मेहनती हूं और अच्छा काम करने की कोशिश कर रही हूं।’
इसके बाद मेरी मुलाकात करनाल की ही रहने वाली पारुल से हुई। 25 साल की पारुल 13-14 साल से डांस कर रही हैं। पिता शराबी थे। कुछ दिन पहले ही उनकी मौत हुई है। बड़ा भाई नशेड़ी है। बातचीत के दौरान मुझे धुएं की महक आ रही थी। थोड़ा आगे बढ़कर देखा, तो उनका भाई एक कमरे में दोस्तों के साथ गांजा पी रहा था। काफी शोर भी मचा रहा था।
पारुल बताती हैं, ‘घर में कोई कमाने वाला नहीं है। भाई को परिवार से मतलब नहीं है। वह दिनभर अपने नशेड़ी दोस्तों के साथ पड़ा रहता है। कुछ बोलने पर मारपीट भी करता है। 12 साल की उम्र से ही मुझे डांस करना पड़ रहा है। मैं पढ़ना चाहती थी। डॉक्टर बनना चाहती थी, लेकिन अब सब कुछ पीछे छूट गया।
डांस प्रोग्राम की वजह से मुझे अक्सर घर से बाहर रहना पड़ता है। कभी आधी रात तो कभी रात ढलने के बाद घर आती हूं। रास्ते में आते-जाते लोग कमेंट करते हैं, मजाक उड़ाते हैं। शोषण करने की कोशिश करते हैं। इसी वजह से मामा ने तीन साल तक हमसे बात नहीं की।
मेरे साथ की कुछ डांसर्स ये लाइन छोड़कर सिंगिंग कर रही हैं। आगे मैं भी सिंगिंग में ही करियर बनाना चाहती हूं।’
आप डांस क्यों छोड़ना चाहती हैं?
पारुल जवाब देती हैं, ‘देखिए ज्यादा से ज्यादा मैं 30 साल तक डांस कर पाऊंगी। उसके बाद उम्र ढलने लगेगी, चेहरे की चमक फीकी पड़ जाएगी। लोगों की नजर में मेरा फिगर खराब हो जाएगा। फिर मुझे कोई पूछेगा नहीं।’
वे कहती हैं, ‘लोग मां को ताने मारते हैं। कहते हैं कि तुम्हारी बेटी 25 साल की हो गई। इसकी शादी कर दो। घर का खर्च चलाने के लिए कब तक बेटी से डांस करवाओगे।’
पारुल का दो बार रिश्ता भी तय हुआ, लेकिन टूट गया। वे बताती हैं, ‘पहला लड़का शराबी था, इस वजह से मैंने शादी नहीं की। दूसरे लड़के वालों ने ये कहकर रिश्ता तोड़ दिया कि लड़की नाचती-गाती है। इसके बाद मैंने तय किया कि अभी शादी नहीं करूंगी। मेहनत करूंगी, सिंगर बनूंगी, पैसे कमाऊंगी, घर बनाऊंगी। उसके बाद ही शादी करूंगी।’
अब ब्लैकबोर्ड सीरीज की ये 3 स्टोरीज भी पढ़िए
1. बिना शादी के बच्चे, पति की जगह भाई का नाम: दबंग हमारे साथ जबरदस्ती करते हैं, हमें गांव से भगाना चाहते हैं
ना डोली सजी, ना दुल्हन बनी, ना शादी हुई। अपनी जिंदगी वीरान है, पर दुनिया को दिखाने के लिए सजना पड़ता है, संवरना पड़ता है। ढलती उम्र में भी गाढ़ा मेकअप लगाकर चेहरों की झुर्रियां छुपानी पड़ती हैं। (पढिए पूरी कहानी)
2. सालगिरह से पहले सुहाग उजड़ गया: मैडम... ये कैसी शराबबंदी कि जवान बेटे को चम्मच से खिलाना पड़ रहा
छपरा जिले के मशरक पंचायत का बहरौली गांव। झोपड़ीनुमा घर, द्वार पर 20 दिन की बेटी को गोद में लिए गुड़िया बैठी हैं। अभी सालभर भी इनकी शादी को नहीं हुआ है। उसके पहले ही शराब ने इनका सुहाग उजाड़ दिया। इनके जेठ की मौत भी शराब पीने से हो चुकी है। (पढ़िए पूरी खबर)
3. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)